PLANB เนื้อหอม! 2 กองทุนยักษ์ควักเงิน 600 ลบ. เข้าซื้อบิ๊กล็อตก้อนโต
PLANB เนื้อหอม! 2 กองทุนยักษ์ "เทมเพิลตัน"-"แบล็คร็อค" ควักเงิน 600 ลบ. เข้าซื้อบิ๊กล็อต 100 ล้านหุ้น
11 ต.ค. 2560

ผู้สื่อข่าวรายงานว่า ในการซื้อขายภาคเช้าวันนี้ (11 ต.ค.) มีรายการซื้อขายกระดานรายใหญ่ (Big lot) ของหุ้นบริษัท แพลน บี มีเดีย จำกัด (มหาชน) หรือ PLANB จำนวน 1 รายการ ปริมาณ 30,000,000 หุ้น มูลค่ารวม 180 ล้านบาท ราคาเฉลี่ย 6.00 บาทต่อหุ้น ซึ่งเป็นราคาที่ต่ำกว่ากระดานซื้อขาย โดยราคาหุ้น PLANB ปิดตลาดภาคเช้าวันนี้อยู่ที่ 6.65 บาท
ขณะเดียวกัน ฝ่ายนักลงทุนสัมพันธ์ บริษัท แพลนบี มีเดีย จำกัด (มหาชน) เปิดเผยว่า กองทุน TEMPLETON ASSET MANAGEMENT LTD. และกองทุน BLACKROCK Inc.  อีกทั้งกองทุนต่างชาติอื่นๆ ได้เข้าซื้อ Big lot หุ้น PLANB จาก บริษัท เอ๊าท์ดอร์ มีเดีย อินเวสเม้นท์ จำกัด (ภายใต้กลุ่มของ นายปรินทร์ โลจนะโกสินทร์ ประธานเจ้าหน้าที่บริหาร และผู้ถือหุ้นใหญ่ของบริษัทฯ)  และกลุ่ม PT Elang Mahkota Teknologi TBK (EMTEK) ประเทศอินโดนีเซีย ซึ่งเป็นผู้ถือหุ้นรายใหญ่ (Strategic Shareholder)
โดย PLANB ได้ทำการขายหุ้นผ่านการทำ Big lot ในครั้งนี้กว่า 100 ล้านหุ้น หรือคิดเป็น 2.9% ของจำนวนหุ้นทั้งหมด รวมมูลค่ากว่า 600 ล้านบาท ซึ่งการทำ Big lot ดังกล่าวจะเป็นการเพิ่มฐานผู้ลงทุนต่างชาติรายใหญ่ที่มีความเข้าใจและเชื่อมั่นในทิศทางระยะยาวของบริษัท อีกทั้งยังเป็นการเพิ่ม Free Float ให้กับหุ้น PLANB เนื่องจากในช่วงที่ผ่านมามี Free Float ในตลาดค่อนข้างน้อยในระดับประมาณ 30%
สำหรับการเข้ามาลงทุนของกองทุน TEMPLETON ซึ่งเป็นบริษัทจัดการกองทุนระดับโลก และ BLACKROCK  ซึ่งเป็นบริษัทจัดการกองทุนที่ใหญ่สุดของโลก เป็นการสะท้อนถึงความเชื่อมั่นในพื้นฐานธุรกิจของบริษัทที่แข็งแกร่งและสามารถเติบโตในระยะยาวอย่างมั่นคง
โดยจำหน่ายหุ้นแบบ Big lot ของผู้ถือหุ้นใหญ่และผู้ถือหุ้นเชิงกลยุทธ์กลุ่ม EMTEK ในครั้งนี้ ไม่ได้ส่งผลกระทบต่อโครงสร้างการบริหารและการดำเนินธุรกิจของบริษัทฯ โดยกลุ่มผู้ถือหุ้นใหญ่ ผู้บริหารและผู้ถือหุ้นเชิงกลยุทธ์ยังคงมุ่งมั่นเพื่อผลักดัน PLANB สู่ผู้นำธุรกิจสื่อโฆษณานอกบ้านที่มีความหลากหลายที่สุดของอาเซียนต่อไปในอนาคต
อนึ่งเมื่อวันที่ 6 ต.ค.ที่ผ่านมา PLANB ได้ทำการขายหุ้น Big lot จำนวน 15 ล้านหุ้น คิดเป็น 0.43% ราคาหุ้นละ 6.20 บาท รวมมูลค่า 93 ล้านบาท ให้กับนายวัชระ แก้วสว่างหรือ “เสี่ยป๋อง” นักลงทุนรายใหญ่ในตลาดหุ้นที่มีพอร์ทกว่าพันล้านบาท โดยเป็นการขายหุ้นของ บริษัท เอ๊าท์ดอร์ มีเดีย อินเวสเม้นท์ จำกัด ภายใต้กลุ่มของนายปรินทร์ โลจนะโกสินทร์ ประธานเจ้าหน้าที่บริหาร และผู้ถือหุ้นใหญ่ของบริษัท
สำหรับโครงสร้างผู้ถือหุ้นอันดับ 1-5 ของ PLANB มีดังนี้
(ภาพรวมข้อมูลผู้ถือหุ้น ณ วันที่ 06/03/2560)